b"\n_START_ARTICLE_\nOd\xc3\xb3 de Bayeux\n_START_SECTION_\nBisbe de Bayeux i Comte de Kent\n_START_PARAGRAPH_\nOd\xc3\xb3 era un dels dos fills bastards de la plebea Herleva (tamb\xc3\xa9 coneguda com a Arlette) i Herluin, vescomte de Conteville. L'altre fill d'aquesta parella fou el futur comte Robert de Mortain, germ\xc3\xa0 petit d'Od\xc3\xb3. La data de naixement d'Od\xc3\xb3 de Bayeux s'ignora, encara que es creu que \xc3\xa9s en algun moment entre 1030 i 1036. Va ser nomenat bisbe de Bayeux per Guillem el 1049, quan amb prou feines era un adolescent i mancava de qualsevol tipus de formaci\xc3\xb3._NEWLINE_L'any 1066, Od\xc3\xb3 va col\xc2\xb7laborar activament amb Guillem per aconseguir els mitjans necessaris per a la Conquesta normanda d'Anglaterra, arribant a adquirir i donar per l'empresa molts dels vaixells que van usar les tropes de Guillem per creuar el Canal de la M\xc3\xa0nega. Va ser present a la batalla de Hastings, per\xc3\xb2 no se sap del cert com particip\xc3\xa0 en la batalla. Segons alguns, ni tan sols va lluitar i es qued\xc3\xa0 al campament; segons d'altres, va dirigir part de la cavalleria durant la contesa, al costat del seu germ\xc3\xa0 Guillem. Guillem va crear per a ell el comtat de Kent, situat al sud d'Anglaterra, el 1067, i el va convertir en una esp\xc3\xa8cie de primer ministre. Aix\xc3\xad doncs, Od\xc3\xb3 era designat regent d'Anglaterra en aquelles ocasions en les quals Guillem havia d'abandonar el pa\xc3\xads, i no va tenir el menor problema en dirigir les tropes normandes en la seva lluita contra les peri\xc3\xb2diques rebel\xc2\xb7lions anglosaxones. Amb el temps, Od\xc3\xb3 va acaparar un comtat despr\xc3\xa9s de l'altre, fins a dominar un total de 23 petits territoris escampats pel sud-oest d'Anglaterra. Aix\xc3\xb2 el convert\xc3\xad en el major terratinent del regne i la persona m\xc3\xa9s poderosa despr\xc3\xa9s del rei._NEWLINE_Per raons poc clares, Guillem orden\xc3\xa0 empresonar al seu germ\xc3\xa0 l'any 1082. Segons alguns cronistes posteriors, aix\xc3\xb2 es degu\xc3\xa9 al fet que Od\xc3\xb3 planejava una expedici\xc3\xb3 militar a It\xc3\xa0lia a l'esquena de Guillem. Fins i tot es va suggerir en el seu moment que el motiu d'aquesta expedici\xc3\xb3 era la captura de Roma i el nomenament del mateix Od\xc3\xb3 com Papa. Siguin quines siguin les raons, Od\xc3\xb3 va passar els cinc anys seg\xc3\xbcents entre reixes i totes les seves possessions d'Anglaterra es van reintegrar com a patrimoni de la Corona. No obstant aix\xc3\xb2, durant aquell temps no se li va retirar el seu t\xc3\xadtol de bisbe de Bayeux."